በኦሮሚያ ክልል ቤተ ክህነት ስለማቋቋም የተነሳው ችግር በጠቅላይ ቤተ ክህነት እንዲፈታ ስምምነት ላይ ተደረሰ
በኦሮሚያ ክልል ‹‹ቤተ ክህነት›› ለማቋቋም ሲንቀሳቀስ የነበረው አደራጅ ኮሚቴ ሲያነሳቸው የነበሩት ችግሮች፣ በጠቅላይ ቤተ ክህነት ሥር እንዲፈቱ ስምምነት ላይ ተደረሰ፡፡ ዕርቀ ሰላም ለማምጣት ሲንቀሳቀስ የነበረው የሽማግሌዎች ኮሚቴ ሰብሳቢ ላዕከ ሰላም ባያብል ሙላት፣ ከሊቀ አዕላፍ በላይ ጋር ጥቅምት 19 ቀን 2013 ዓ.ም. በሰጡት መግለጫ እንዳስረዱት፣ ችግሩን በውይይት ለመፍታት የተቋቋመው የሽማግሌዎች ቡድን በኦሮሚያ ክልል የሚገኙ የአኅጉረ ስብከት አመራሮችን፣ ቋሚ ሲኖዶስንና ሌሎች ባለ ድርሻ አካላትን አነጋግሯል፡፡በክልሉ ያጋጠመውን የአገልግሎት መዳከም በጠቅላይ ቤተ ክህነት ሥር በሚቋቋም ጠንካራ አካል በኩል በአንድነት መፍታት አስፈላጊ መሆኑን በማመን፣ በመጀመሪያ በቋሚ ሲኖዶስ በመቀጠልም የቅዱስ ሲኖዶስ ምልዓተ ጉባዔ ባፀደቀው መሠረት የዕርቅ ሒደቱ ተጠናቋል፡፡ ላዕከ ሰላም ባያብል እንዳብራሩት፣ በአንድ የሰውነት ክፍል የሚፈጠር ሕመም የመላው አካል ሕመም እንደሆነው ሁሉ፣ በኦሮሚያ ያጋጠመው የአገልግሎት መዳከምም፣ የመላዋ ቤተ ክርስቲያን ፈተና ተደርጎ የሚወሰድ በመሆኑ፣ መፍትሔውም ሁሉንም የሚመለከት ነው፡፡ ‹‹በኦሮሚኛ ቋንቋ የሚሰጠውን አገልግሎት እጅግ በተጠናከረ መንገድ ለማካሄድ፣ ሁሉም የቤተ ክርስቲያን ልጆች አንድ ሆነው እንዲነሱ አደራ እንላለን፤›› ሲሉ ሰብሳቢው ጥሪ አቅርበዋል፡፡‹‹ጥያቄያችን ከአስተዳደር ችግር የመነጨ እንጂ ሃይማኖታዊ አልነበረም፤›› ያሉት ሊቀ አዕላፍ ቀሲስ በላይ መኰንን ስለ ዕርቁ ስኬት ሲናገሩ፣ ‹‹አሸናፊዋ አንዲት ቤተ ክርስቲያን ናት፣ ቤተ ክርስቲያን አሸናፊ ከሆነች ሁሉም አሸናፊ ነው፡፡ በአንዲት ቅድስት ቤተ ክርስቲያን፣ በአንድ ቅዱስ ሲኖዶስና በአንድ ቅዱስ ፓትርያርክ ሥር ሆነን አገልግሎታችንን እንቀጥላለን፤›› ብለዋል፡፡በድርጊት መርሐ ግብሩ መሠረት፣ የስምምነቱን ዓላማዎች የሚያጠናክር ሴሚናር በአዲስ አበባ ሰባቱም ክፍላተ ከተማና በኦሮሚያ ክልል በሁሉም አኅጉረ ስብከት ወረዳዎች እንደሚደረግና ለክልላዊ መንግሥቱ ሹማምንት ማብራሪያ እንደሚሰጥ በመድረኩ ተገልጿል፡፡የኢትዮጵያ ኦርቶዶክስ ተዋሕዶ ቤተ ክርስቲያን ቅዱስ ሲኖዶስ ‹‹የኦሮሚያ ቤተ ክህነት አደራጅ ኮሚቴ›› በሚል በተንቀሳቀሱት እነ ሊቀ አዕላፍ በላይ መኰንን ላይ ያስተላለፈውን ክህነታዊ ዕግድ ማንሳቱም ታውቋል፡፡ 